Nye tal dokumenterer kæmpe repræsentation af flygtninge og indvandrere i kontanthjælpssystemet

Kontanthjælpssystemet er overbefolket af personer med flygtninge- og indvandrerbaggrund.

En opgørelse fra Beskæftigelsesministeriet viser, at blandt samtlige ægtepar, hvor begge parter er på kontanthjælp, er hele 84 procent af ikke-vestlig oprindelse.

Tallet er fra den seneste opgørelse på området fra december 2015.

Samme måned var godt hver tredje af alle på kontanthjælp desuden af ikke-vestlig oprindelse, viser Beskæftigelsesministeriets tal.

Til sammenligning er otte procent af den samlede befolkning mellem 16 og 66 år af ikke-vestlig oprindelse.

Se også: Integrationschef: Flygtninge ser arbejde som en straf

11 mia. om året

De mange flygtninge og indvandrere på kontanthjælp er en særdeles dyr omgang for det offentlige. Ifølge beregninger fra den borgerlige tænketank Cepos har personer med ikke-vestlig baggrund en gennemsnitlig negativ effekt på de offentlige finanser på 11 mia. kroner årligt.

Ifølge tænketanken skyldes regningen i høj grad, at denne gruppe er mindre i beskæftigelse end resten af befolkningen.

Ophedet debat

De markante tal kommer midt i en ophedet debat som muslimske parallelsamfund. En debat, der for nylig er blevet kickstartet af TV2’s dokumentarrække ’Moskeerne bag sløret’.

I udsendelserne vises skjulte optagelser fra såkaldte sharia-råd, ligesom seerne er vidne til, at en imam fra Odense direkte opfordrer til socialt bedrageri over for myndighederne.

– Man skal ikke fortælle dem, at man ejer noget. Gør man det, er det et problem, lyder det fra imamen.